Martin Luther King dhe Obama
Zgjedhja e Presidentit Obama, Pika kulmore e Përmirësimit të Marrëdhënieve Racore në Amerikë e Ndikuar nga Martin Luther King
Të mërkurën, data 28 gusht shënon 50 vjetorin të Marshimit për të drejtat civile të vitit 1963 në Uashington, dhe fjalimin e famshëm të klerikut Martin Luther King “Unë kam një Ëndërr.” Fjalimi konsiderohet si një nga thirrjet më të fuqishme për drejtësinë racore në histori dhe hapi rrugën për përparimin e marrëdhënieve racore në Shtetet e Bashkuara. Korrespondenti i Zërit të Amerikës Jim Malone ka përgatitur materialin rreth ëndrrës së zotit King dhe arritjes në pushtet të Presidentit Obama në Uashington. Nata e zgjedhjeve, 2008. Barack Obama hyri në histori si presidenti i parë zezak i Shteteve të Bashkuara. Ndër njerëzit në turmë ishte edhe aktivisti për të drejtat civile Jesse Jackson, i cili u përlotua nga fitorja e zotit Obama. Zoti Jackson ishte pjesë e turmës edhe në vitin 1963 për Marshimin në Uashington dhe fjalimin e famshëm të zotit Martin Luther King “Unë kam një ëndërr.” Tragjikisht, zoti Jackson ishte gjithashtu me zotin King kur ai u vra në vitin 1968. Shumë udhëheqës zezakë shohin një lidhje direkte mes zotit King dhe presidentit Obama, përfshirë edhe kryetarin e Shoqatës Kombëtare për Zhvillimin e Njerëzve me Ngjyrë – NAACP, Julian Bond. Disa të tjerë shohin një bazë më të gjerë, duke përfshirë edhe kryebashkiakun e qytetit të Njuark të Nju Xhersit Cory Booker. Presidenti Obama e nderoi zotin King dhe trashëgiminë e tij në universitetin ku ai kreu studimet, Morehouse College në Atlanta. Zoti Jesse Jackson thotë se zoti King do të ishte krenar për arritjen në pushtet të zotit Obama. Zgjedhjet e zotit Obama u interpretuan nga shumë amerikanë si një hap drejt realizmit të premtimit të parë të vendit për barazinë e vërtetë. Është edhe historia e një zezaku i cili u bë president me ndihmën e zotit King.